Ședință de urgență la PNL, după ce Guvernul a adoptat o ordonanță de urgență care modifică legislația penală.

Mai mulţi lideri PNL au discutat marţi noapte despre posibilitatea ca toţi cei 99 de senatori şi deputaţi ai partidului să demisioneze din Parlament, în semn de protest faţă de adoptarea ordonanţei.

Potrivit unor surse, scopul liberalilor ar fi acela de a provoca alegeri anticipate în cel mai scurt timp.

Liberalii vor avea și miercuri o şedinţă în care vor analiza din nou această ipoteză a demisiei în bloc.

”Forţăm alegeri anticipate”, a declarat pentru news.ro unul dintre liderii PNL. ”Se va mai discuta mâine (miercuri – n. red.) dimineaţă. Ne întâlnim şi decidem”, a mai spus un alt liberal pentru news.ro.

Anterior ședinței, deputatul PNL, Adriana Săftoiu, a postat pe pagina personală de Facebook un mesaj în care vorbeşte despre alegeri anticipate.

”Cred că doar alte alegeri mai pot restabili situaţia! Partidele care nu sunt de acord cu acest gest incalificabil al PSD care domină Parlamentul, trebuie să demisioneze ducând la alegeri anticipate! PNL are mâine de decis parcursul!”, a scris Adriana Săftoiu pe Facebook.

”Împărtăşesc punctul de vedere al Adrianei. Trebuie să decidem rapid ce direcţie va urma PNL”, a scris şi Alina Gorghiu tot pe Facebook.

Pe de altă parte, preşedintele interimar al PNL, Raluca Turcan, a declarat că liberalii vor depune miercuri moţiunea de cenzură împotriva Guvernului pe tema adoptării de către Cabinetul Grindeanu a ordonanţei de urgenţă de modificare a codurilor penale.